

REPUBLIKA HRVATSKA

KARLOVAČKA ŽUPANIJA

OPĆINA RAKOVICA

OPĆINSKO VIJEĆE

KLASA: 550-01/25-01/01

URBROJ: 2133-16-3-25-1

Rakovica, 22. prosinca 2025.

Na temelju članka 287. Zakona o socijalnoj skrbi (''Narodne novine'', broj 18/22, 46/22, 119/22, 71/23, 156/23 i 61/25), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 24. Statuta Općine Rakovica (''Službeni glasnik Općine Rakovica'', broj 11/20 - godina izdavanja VI, 11/21 - godina izdavanja VII, 12/21 – godina izdavanja VII, 7/22 godina izdavanja VIII i 3/23), Općinsko vijeće Općine Rakovica, na svojoj 8. sjednici, održanoj dana 22. prosinca 2025. godine, donosi

**SOCIJALNI PROGRAM**

**OPĆINE RAKOVICA ZA 2026. GODINU**

**I. OPĆE ODREDBE**

**Članak 1.**

Donosi se Socijalni program Općine Rakovica za 2026. godinu (u daljnjem tekstu: Program) kojim se utvrđuju prava, oblici i mjere socijalne skrbi koje Općina Rakovica osigurava iz svog proračuna, a u cilju pomoći socijalno ugroženim osobama i kućanstvima.

Socijalna skrb osigurava se na način koji omogućuje dostupnost naknada i usluga korisniku. Naknade i usluge u sustavu socijalne skrbi ostvaruju se u skladu s individualnim potrebama i uz aktivno sudjelovanje korisnika.

Cilj Programa je ublažavanje siromaštva i socijalne isključenosti, osiguravanje pomoći socijalno ugroženim skupinama stanovništva, zaštita djece, mladih, obitelji, starijih i nemoćnih osoba, unapređenje kvalitete života osoba s invaliditetom i poticanje demografske obnove Općine Rakovica.

**II. KRITERIJI ZA OSTVARIVANJE PRAVA NA OBLIKE POMOĆI**

**Članak 2.**

Temeljni uvjeti za ostvarivanje prava na pojedine oblike pomoći utvrđenih Programom su:

* državljanstvo Republike Hrvatske
* stalno prebivalište na području Općine Rakovica
* stranac i osoba bez državljanstva sa stalnim boravkom na području Općine Rakovica.

Socijalni uvjeti su za ostvarivanje prava na pojedine oblike pomoći utvrđenih Programom su:

* korisnici zajamčene minimalne naknade nadležnog Centra za socijalnu skrb
* drugi kriteriji utvrđeni pojedinim oblicima pomoći.

Ukupna primanja domaćinstva:

* samac do 300,00
* dvočlano kućanstvo do 350,00 eura
* tročlano kućanstvo do 450,00 eura
* četveročlano kućanstvo do 600,00 eura
* za svakog daljnjeg člana dodatnih 70,00 eura.

U ukupna primanja kućanstva ulaze svi prihodi po bilo kojim izvorima i osnovama ostvarena u posljednjem mjesecu prije podnošenja zahtjeva, uključujući i druge prihode kućanstva osim prihoda (naknada, dodatka...) propisanih u Zakonu o socijalnoj skrbi („Narodne novine“, 18/22, 46/22, 119/22, 71/23, 156/23 i 61/25).

Uz zahtjev za ostvarivanje prava na pojedine oblike pomoći, podnositelj je dužan prijavit sve prihode kućanstva i priložiti dokaze o prihodima svih članova kućanstva. Ukoliko se utvrdi utaja stvarnih prihoda po bilo kojoj osnovi podnositelj zahtjeva gubi pravo na novčanu pomoć uz obvezu vraćanja prethodno primljene pomoći.

Postupak ostvarivanja prava na pojedine oblike pomoći može se pokrenuti i po službenoj dužnosti.

**III. KATEGORIJE GRAĐANA KOJE NISU OBUHVAĆENE SOCIJALNIM PROGRAMOM**

**Članak 3.**

Socijalnim programom nisu obuhvaćeni:

* osobe koji iste ili slične oblike socijalne skrbi već ostvaruju temeljem Zakona o socijalnoj skrbi ili drugih zakona, propisa ili programa
* radno sposobni nezaposleni tražitelji socijalne pomoći koji nisu prijavljeni kod zavoda za zapošljavanje ili ako su prijavljeni u razdoblju od šest mjeseci prije podnošenja zahtjeva, a nisu prihvatili ponuđeni posao (makar sezonski ili privremenog karaktera, radi poboljšanja životnog standarda)
* kućanstvo u kojem bilo tko od članova posjeduje više od jedne stambene jedinice, kuću za odmor ili drugu nekretninu, bez obzira na lokaciju
* kućanstvo u kojem netko od članova ima u vlasništvu obrt, ako obavlja neku drugu gospodarsku djelatnost, ako je registrirani iznajmljivač soba/apartmana ili ako je vlasnik OPG-a po osnovi kojeg ostvaruje prihode od potpora, poticaja i slično.

**IV. OBLICI POMOĆI SOCIJALNOG PROGRAMA**

**Članak 4.**

1. jednokratna novčana pomoć za opremu novorođenčeta

2. jednokratna novčana pomoć za djecu samohranih roditelja i osoba s invaliditetom

3. jednokratna novčana pomoć u slučaju nesreće ili teške bolesti

4. pomoć kućanstvu za troškove pogreba

5. novčana pomoć za trošak stanovanja

6. sufinanciranje cijene obvezne minimalne javne usluge sakupljanja komunalnog otpada

7. sufinanciranje glazbene škole učenicima osnovne škole.

**Članak 5.**

**Jednokratna novčana pomoć za opremu novorođenčeta**

Pravo na jednokratnu novčanu pomoć za opremu novorođenčeta imaju roditelji djeteta ako u trenutku rođenja djeteta imaju prebivalište na području Općine Rakovica.

Pravo iz stavka 1. ovoga članka mogu ostvariti i roditelji od kojih najmanje jedan roditelj ima državljanstvo Republike Hrvatske, ima prebivalište i stvarno živi na području Općine Rakovica te ako dijete ima prebivalište na području Općine Rakovica.

Roditelji koji ispunjavaju uvjete za ostvarivanje prava na jednokratnu novčanu pomoć za novorođeno dijete imaju pravo na isplatu novčane pomoći u sljedećim iznosima:

* za prvo i drugo dijete iznos od 1.000,00 eura po djetetu,
* za treće dijete iznos od 1.500,00 eura,
* za četvrto i svako sljedeće dijete iznos od 2.000,00 eura po djetetu.

Uz zahtjev za ostvarivanje prava na jednokratnu novčanu pomoć za opremu novorođenčeta, podnositelj zahtjeva dužan je priložiti sljedeću dokumentaciju:

1. rodni list novorođenog djeteta, a za ostvarivanje prava za drugo, treće i svako sljedeće dijete i rodne listove ostale djece,
2. presliku važeće osobne iskaznice roditelja, odnosno uvjerenje o prebivalištu,
3. podatak o broju tekućeg računa (IBAN) podnositelja zahtjeva,
4. druge dokaze po zahtjevu Općine Rakovica, ovisno o okolnostima pojedinog slučaja.

**Članak 6.**

**Jednokratna novčana pomoć za djecu samohranih roditelja i osoba s invaliditetom**

Dodjeljuje se jednokratna novčana pomoć djeci koja su ostala bez jednog ili oba roditelja. U smislu ovog Programa, djecom se smatraju djeca do završetka redovitog srednjoškolskog obrazovanja te punoljetne osobe koje se nakon završetka srednje škole nastavljaju redovito obrazovati na javnim učilištima. Novčana pomoć dodjeljuje se na temelju popisa korisnika koji sastavlja Jedinstveni upravni odjel Općine Rakovica, a koji se utvrđuje na temelju priložene odgovarajuće dokumentacije kojom se dokazuje status djeteta samohranog roditelja te redovito školovanje na javim učilištima.

Dodjeljuje se jednokratna novčana pomoć osobama s invaliditetom. Osobama s invaliditetom smatraju se osobe s dugotrajnim tjelesnim, mentalnim, intelektualnim ili osjetilnim oštećenjima. Novčana pomoć dodjeljuje se na temelju popisa korisnika koji sastavlja Jedinstveni upravni odjel Općine Rakovica, a koji se utvrđuje na temelju priložene važeće dokumentacije kojom se dokazuje status osobe s invaliditetom.

**Članak 7.**

**Jednokratna novčana pomoć u slučaju nesreće ili teške bolesti**

1. Pravo na jednokratnu godišnju novčanu pomoć u iznosu do 250,00 eura mogu ostvariti osobe koje se liječe od bolesti kod kojih liječenje iziskuje povećane troškove za nabavku posebnih lijekova odnosno provođenje posebnih terapija,
2. Jednokratna novčana pomoć u iznosu većem od 250,00 EUR može se odobriti u izvanrednim i hitnim slučajevima, osobito u sljedećim situacijama:

* u slučaju nastupa iznenadnih i posebno teških životnih okolnosti u kućanstvu, radi sprječavanja nastanka težih socijalnih i financijskih posljedica,
* osobama ili kućanstvima koja su, bez vlastite krivnje, pretrpjela štetu uslijed elementarnih nepogoda ili drugih nesreća (požar, poplava, udar groma i slično), a za sanaciju štete moraju osigurati značajna financijska sredstva,
* radi sufinanciranja troškova osobito skupog liječenja teških i rijetkih bolesti.

Ovisno o težini zahtjeva podnositelju će se isplatiti novčana pomoć ili će se izravno platiti račun davatelju usluge ili robe.

Za ostvarivanje ovoga prava korisnik je dužen podnijeti poseban pisani zahtjev te priložiti dokumentaciju iz koje je vidljiva situacija za koju se traži pomoć.

**Članak 8.**

**Pomoć kućanstvu za troškove pogreba**

Pravo na naknadu pogrebnih troškova umrlih osoba može se ostvariti za:

* osobu koja pravo na pogrebne troškove ne ostvaruju temeljem Zakona o socijalnoj skrbi, a čiji članovi obitelji nemaju prihode,
* osobu koja nema skrbnika ili člana uže obitelji (roditelji, supružnik, djeca), živjela je sama i ispunjava uvjete iz kriterija prihoda iz članka 2. stavka 3. točke 1. ovog Programa,
* osobe koje su živjele u domaćinstvu, a svi članovi ispunjavaju uvjete iz kriterija prihoda svih članova domaćinstva iz članka 2. stavka 3 ovog Programa

Za ostvarivanje prava na naknadu pogrebnih troškova, zahtjev i svu potrebnu, odnosno raspoloživu dokumentaciju mogu podnijeti članovi obitelji ili domaćinstva, kao i institucije socijalne skrbi.

Za podmirenje troškova pogreba osoba iz stavka 1., točke 2. i 3. ovog članka, Općina Rakovica će tražiti provedbu ostavinskog postupka iza pokojnika, kako bi nasljednici podmirili troškove pogreba, ukoliko se prije ne pojave i podmire isto. Ako umrla osoba ima imovinu koja ulazi u ostavinsku masu, a nasljednici nisu poznati („časna imovina“), Općina Rakovica će pokrenuti ostavinski postupak kojim se utvrđuje da ostavina prelazi u vlasništvo Općine.

U pogrebne troškove priznat će se samo nužna i osnovna oprema i usluge.

**Članak 9.**

**Novčana pomoć za trošak stanovanja**

Pomoć u podmirenju troškova stanovanja u smislu ovog Programa odnosi se na najamninu, komunalnu naknadu, vodu, troškove nabavke ogrjeva i druge troškove stanovanja u skladu sa odredbama Zakona o socijalnoj skrbi i posebnim propisima.

Ukupan iznos pomoći za podmirenje troškova stanovanja mjesečno može doseći najviše do polovice iznosa zajamčene minimalne naknade koju samac ili kućanstvo prima mjesečno.

Naknada za troškove nabavke ogrjeva odobrava se u visini, na način i pod uvjetima koje utvrdi Vlada Republike Hrvatske, koja i osigurava sredstva za ovaj oblik pomoći te rashode evidentira u Proračunu RH.

Postupak za ostvarivanje prava na naknadu za troškove stanovanja pokreće se podnošenjem pismenog zahtjeva sa priloženim rješenjem ili uvjerenjem Centra za socijalnu skrb Slunj da je korisnik zajamčene minimalne naknade i preslikama računa za troškove stanovanja.

**Članak 10.**

**Sufinanciranje cijene obvezne minimalne javne usluge sakupljanja komunalnog otpada**

Općina Rakovica preuzima obvezu sufinanciranja cijene obvezne minimalne javne usluge u iznosu od 50% za kućanstva ukoliko isto ispunjava sljedeće uvjete:

* svi članovi kućanstva imaju prebivalište na području općine Rakovica,
* račun za uslugu sakupljanja komunalnog otpada glasi na člana kućanstva, odnosno na podnositelja zahtjeva,
* adresa obračunskog mjesta istovjetna s adresom prebivališta podnositelja zahtjeva,
* korisnik usluge svrstava se u kategoriju „kućanstvo“ sukladno posebnim propisima kojima se uređuje usluga sakupljanja otpada, odnosno nekretnina se koristi isključivo u svrhu stanovanja,
* ukupna mjesečna primanja kućanstva po članu ne prelaze iznose iz članka 1, stavka 3
* ne ostvaruje pravo za sufinanciranje za predmetnu uslugu po nekoj drugoj osnovi.

U ukupna primanja ulaze svi prihodi ostvareni po bilo kojim izvorima i osnovama u posljednjih godinu dana prije podnošenja zahtjeva, uključujući i prihode ostvarene od mirovine, poljoprivredne i druge djelatnosti te ostale prihode kućanstva osim naknada za troškove stanovanja, naknada za ugroženog kupca energenata, naknade zbog tjelesnog oštećenja, ortopedski dodatak, osobna invalidnina, doplatak za pomoć i njegu, naknade koje osiguravaju jedinice regionalne i lokalne samouprave, darovanja za zdravstvene potrebe fizičke osobe, jednokratne donacije do 1.327,23 EUR, naknade za korištenje prijevoza u vezi s korištenjem zdravstvene zaštite, naknada za troškove ogrjeva, novčane pomoći koje odobrava Centar za socijalnu skrb, doplatak za djecu, stipendija učenika i studenata, sredstva za uzdržavanje djeteta, novčana pomoć i putni troškovi nezaposlene osobe koja je upućena na obrazovanje.

Dokumentacija koju je potrebno priložiti za ostvarivanje navedenog prava:

* zahtjev za sufinanciranje,
* dokaz o visini prihoda za sve članove kućanstva,
* preslika osobne iskaznice za sve članove kućanstva,
* preslika računa za odvoz otpada,
* po potrebi ostale dokaze.

Osobe koje ispunjavaju kriterije dužni su bez odgode obavijestiti Jedinstveni upravni odjel Općine Rakovica o bilo kojoj promjeni podataka i činjenica koji utječu na gubitak prava, u kojem slučaju gube pravo na sufinanciranje utvrđeno, i to od dana nastanka istih, te su dužni Općini Rakovica vratiti novčane iznose plaćene davatelju javne usluge nakon dana gubitka prava.

**Članak 11.**

**Sufinanciranje glazbene škole učenicima osnovne škole**

Sufinanciranje naknade učenicima koji pohađaju glazbenu školu isplaćivat će se temeljem Odluke o sufinanciranju naknade općinskog načelnika, a po podnesenom zahtjevu.

**V. POTREBNA SREDSTVA**

**Članak 6.**

|  |  |  |
| --- | --- | --- |
| OBLIK POMOĆI | | Iznos sredstava (EUR) |
| 1. | jednokratna novčana pomoć za opremu novorođenčeta | 25.000,00 |
| 2. | jednokratna novčana pomoć za djecu samohranih roditelja i osoba s invaliditetom | 21.000,00 |
| 3. | jednokratna novčana pomoć u slučaju nesreće ili teške bolesti | 1.700,00 |
| 4. | pomoć kućanstvu za troškove pogreba | 500,00 |
| 5. | novčana pomoć za trošak stanovanja | 15.000,00 |
| 6. | sufinanciranje cijene obvezne minimalne javne usluge sakupljanja komunalnog otpada | 300,00 |
| 7. | sufinanciranje glazbene škole učenicima osnovne škole | 5.000,00 |
|  | SVEUKUPNO: | 68.500,00 |

**VI. PRIJELAZNE I ZAVRŠNE ODREDBE**

**Članak 7.**

Općinski načelnik Općine Rakovica može po potrebi svojom Odlukom utvrditi osnove i mjerila za ostvarivanje prava po pojedinim oblicima pomoći iz ovog Programa.

O zahtjevima u iznimnim slučajevima za ostvarivanje prava iz ovog Programa odlučit će se nakon temeljitog uvida u socijalno stanje podnositelja zahtjeva, njegove obitelji, njegove obitelji odnosno kućanstva.

Korisniku, odnosno kućanstvu kod kojeg se naknadnom provjerom podataka utvrdi da ne ispunjava uvjete iz kriterija utvrđenih Programom, ukida se odobrena pomoć, uz obvezu vraćanja do tad odobrenih i primljenih iznosa pomoći.

Kućanstvom se prema ovome Programu smatraju sve osobe koje zajedno žive na istoj adresi, u jednoj kući ili jednom stanu te zajednički snose troškove stanovanja i druge troškove.

Troškovi provođenja ovog programa terete Proračun Općine Rakovica.

Općinski načelnik može unutar Programa izvršiti preraspodjelu sredstava između pojedinih oblika pomoći, ako se takva potreba ukaže te o tome na prvoj sljedećoj sjednici obavijestiti Općinsko vijeće.

U slučaju povećanih potreba nekog od planiranih oblika pomoći ili ako se ukaže potreba nekog od novih oblika pomoći, sredstva će se osigurati Odlukom o izmjenama i dopunama Proračuna Općine Rakovica za 2026. godinu.

Ovaj Program stupa na snagu osmog dana od dana objave u “Službenom glasniku Općine Rakovica“, a primjenjuje se od 01. siječnja 2026. godine.

PREDSJEDNIK OPĆINSKOG VIJEĆA

Zoran Luketić, bacc.oec.