

REPUBLIKA HRVATSKA

KARLOVAČKA ŽUPANIJA

OPĆINA RAKOVICA

OPĆINSKO VIJEĆE

KLASA: 363-02/25-01/18

URBROJ: 2133-16-3-25-1

Rakovica, 22. prosinca 2025.

Na temelju članka 72. Zakona o komunalnom gospodarstvu (''Narodne novine'', broj 68/18, 110/18, 32/20 i 145/24), te članka 24. stavka 1. Statuta Općine Rakovica (''Službeni glasnik Općine Rakovica'', broj 11/20 - godina izdavanja VI, 11/21 – godina izdavanja VII, 12/21 - godina izdavanja VII, 7/22 - godina izdavanja VIII i 3/23), Općinsko vijeće Općine Rakovica na svojoj 8. sjednici održanoj dana 22. prosinca 2025. godine donosi

**P R O G R A M**

***održavanja komunalne infrastrukture u 2026. godini***

**Članak 1.**

Ovim Programom održavanja komunalne infrastrukture (u daljnjem tekstu: Program) uređuje se opis i opseg poslova održavanja komunalne infrastrukture u 2026. godini sa procjenom iznosa troškova i izvora financiranja kako slijedi:

|  |  |  |
| --- | --- | --- |
| Aktivnost | Naziv aktivnosti | Plan 2026. (EUR) |
| A100001 | **Održavanje nerazvrstanih cesta** | **263.000,00** |
|  | Tekuće i investicijsko održavanje nerazvrstanih cesta | 180.000,00 |
|  | Tekuće i investicijsko održavanje prometne signalizacije i dr. prometne opreme | 3.000,00 |
|  | Čišćenje snijega s nerazvrstanih cesta | 80.000,00 |
|  | *Izvor komunalna naknada* | *108.000,00* |
|  | *Izvor prihodi izvanproračunskog korisnika* | *50.000,00* |
|  | *Izvor prenesena sredstva iz prethodne godine* | *90.000,00* |
|  | *Izvor opći prihodi i primici - porezi* | *15.000,00* |
|  |  |  |
| A100002 | **Održavanje javnih površina na kojima nije dopušten promet motornim vozilima** | **8.000,00** |
|  | Tekuće i investicijsko održavanje javnih površina | 8.000,00 |
|  | *Izvor komunalna naknada* | *8.000,00* |
|  |  |  |
| A100003 | **Održavanje javnih zelenih površina** | **43.089,15** |
|  | Tekuće i investicijsko održavanje javnih zelenih površina | 43.089,15 |
|  | *Izvor komunalna naknada* | *20.000,00* |
|  | *Izvor prenesena sredstva iz prethodne godine* | *23.089,15* |
|  |  |  |
| A100004 | **Održavanje građevina, uređaja i predmeta javne namjene** | **1.500,00** |
|  | Tekuće i investicijsko održavanje građevina javne i društvene namjene | 1.500,00 |
|  | *Izvor komunalna naknada* | *1.000,00* |
|  | *Izvor prenesena sredstva iz prethodne godine* | *500,00* |
|  |  |  |
| A100005 | **Održavanje javne rasvjete** | **75.000,00** |
|  | Trošak električne energije javne rasvjete | 35.000,00 |
|  | Tekuće i investicijsko održavanje javne rasvjete | 20.000,00 |
|  | Najam LED lampi javne rasvjete | 20.000,00 |
|  | *Izvor komunalna naknada* | *52.000,00* |
|  | *Izvor prenesena sredstva iz prethodne godine* | *23.000,00* |
|  |  |  |
| A100006 | **Održavanja groblja i mrtvačnica** | **5.000,00** |
|  | Tekuće i investicijsko održavanje | 5.000,00 |
|  | *Izvor komunalna naknada* | *4.000,00* |
|  | *Izvor prenesena sredstva iz prethodne godine* | *1.000,00* |
|  |  |  |
| A1000007 | **Održavanje građevina javne odvodnje oborinskih voda** | **4.790,55** |
|  | Održavanje odvodnje atmosferskih voda | 4.790,55 |
|  | *Izvor vodni doprinos* | *1.000,00* |
|  | *Izvor prenesena sredstva iz prethodne godine* | *3.790,55* |
|  |  |  |
| A100008 | **Održavanje čistoće javnih površina** | **30.000,00** |
|  | *Čišćenje površina javne namjene* | *30.000,00* |
|  | *Izvor komunalna naknada* | *15.000,00* |
|  | *Izvor prenesena sredstva iz prethodne godine* | *15.000,00* |
|  |  |  |
| *A100009* | ***Održavanje poljskih puteva*** | ***132.900,00*** |
|  | *Tekuće i investicijsko održavanje poljskih puteva* | *132.900,00* |
|  | *Izvor opći prihodi i primici-prihod od nefinancijske imovine* | *6.500,00* |
|  | *Izvor komunalna naknada* | *90.000,00* |
|  | *Izvor prenesena sredstva iz prethodne godine* | *30.000,00* |
|  | *Izvor prihod od naknade za promjenu polj.zemlj. u građevinsko* | *400,00* |
|  | *Izvor prihod od prodaje polj. Zemljišta* | *6.000,00* |
|  |  |  |
|  | SVEUKUPNO | **563.279,70** |
|  | *Sveukupno Izvor komunalna naknada* | *298.000,00* |
|  | *Sveukupno Izvor prihodi izvanproračunskog korisnika* | *50.000,00* |
|  | *Sveukupno Izvor prenesena sredstva iz prethodne godine* | *186.379,70* |
|  | *Sveukupno Izvor prihod od prodaje polj. Zemljišta* | *6.000,00* |
|  | *Sveukupno Izvor vodni doprinos* | *1.000,00* |
|  | *Sveukupno Izvor opći prihodi i primici-prihod od nefinancijske imovine* | *6.500,00* |
|  | *Sveukupno Izvor prihod od naknade za promjenu polj.zemlj. u građevinsko* | *400,00* |
|  | *Sveukupno Izvor opći prihodi i primici - porezi* | *15.000,00* |

Ovim Programom daje se opis i opseg poslova održavanja komunalne infrastrukture i obavljanja komunalnih djelatnosti koje se financiraju iz komunalne naknade i drugih izvora s procjenom pojedinih troškova po djelatnostima i iskazom izvora financijskih sredstava potrebnih za realizaciju planiranih aktivnosti.

Iz sredstava komunalne naknade i drugih izvora financira se održavanje komunalne infrastrukture i obavljanje komunalnih djelatnosti, a odnosi se na održavanje:

1. nerazvrstanih cesta
2. javnih površina na kojima nije dopušten promet motornim vozilima
3. javnih zelenih površina
4. građevina, uređaja i predmeta javne namjene
5. javne rasvjete
6. groblja i mrtvačnica
7. građevina javne odvodnje oborinskih voda
8. čistoće javnih površina.
9. poljskih puteva

Sredstva za ostvarenje ovog Programa planirana su za 2026. godinu u ukupnom iznosu od **563.279,70 EUR.**

1. **ODRŽAVANJE NERAZVRSTANIH CESTA**

**Članak 2.**

Za potrebe održavanja živica i cestovnog pojasa na općinskim prometnicama planira se provođenje sljedećih radova:

* sječa grmlja, korijenja i ostalog drvenastog raslinja unutar profila ceste i bankina,
* uklanjanje i suzbijanje nepoželjne vegetacije, uključujući košnju trave na zemljištu koje pripada cestovnom pojasu te malčiranje,
* uklanjanje stabala iz cestovnog pojasa,
* održavanje zelenih pokosa i usjeka cestovnog zemljišta (košnja, malčiranje ili sanacija), prema potrebi.

Navedeni radovi izvodit će se prema potrebi i na prijedlog komunalnog redara, temeljem naloga općinskog načelnika, a izvršavat će ih nadležno komunalno društvo.

Poslovi zimske službe u zimskom razdoblju obuhvaćaju čišćenje snijega s prometnica te posipanje prometnica kamenim agregatom, sipinom ili solju u ulicama naselja, sukladno Izvedbenom programu zimske službe na nerazvrstanim cestama Općine Rakovica za zimsko razdoblje 2025./2026.

Održavanje makadamskih prometnica planira se tijekom cijele godine, a obuhvaća sljedeće radove:

* nasipanje, niveliranje i valjanje kolnika kamenim agregatom radi sanacije većih oštećenja i udarnih rupa,
* niveliranje i održavanje makadamskih i zemljanih prometnica te pripadajućeg cestovnog zemljišta,
* manja proširenja uskih i prometno opasnih dijelova prometnica,
* održavanje ugibališta za mimoilaženje vozila na strmim i uskim dionicama,
* čišćenje snijega i mehaničko čišćenje prometnica (metenje četkom) nakon zimskog razdoblja,
* uklanjanje i sanaciju odrona te naplavina materijala s prometnica,
* održavanje i niveliranje bankina.

Radovi se izvode sukladno uočenim potrebama i temeljem naloga općinskog načelnika.

Uz navedeno, provodit će se i redovito održavanje prometne signalizacije, koje uključuje popravak ili zamjenu oštećenih ili dotrajalih prometnih znakova te ostale prometne opreme.

1. **ODRŽAVANJE JAVNIH POVRŠINA NA KOJIMA NIJE DOPUŠTEN PROMET MOTORNIM VOZILIMA**

**Članak 3.**

Održavanje nogostupa i pješačkih staza provodit će se redovitim izvođenjem radova košnje zelenih površina, pokosa i usjeka, kao i niveliranjem i nasipavanjem kamenim agregatom na dionicama makadamskih šetnica.

Planira se i sanacija oštećenja asfaltiranih i popločenih šetnica te ograda uz pješačke staze, uključujući bojanje ograda, uklanjanje odrona zemlje i kamenja, odvoz otpada, mehaničko čišćenje (metenje) pješačkih staza, zamjenu oštećenih rubnjaka i popločenja, kao i čišćenje snijega tijekom zimskih uvjeta.

Svi navedeni radovi izvodit će se prema potrebi i temeljem naloga općinskog načelnika.

Snijeg s nogostupa u naseljima redovito će se uklanjati kako bi isti bili prohodni u jutarnjim satima te tijekom dana. Makadamske šetnice u naseljima Grabovac i Čatrnja pregledavat će se najmanje jednom godišnje, a po potrebi će se izvršiti nasipavanje kamenim agregatom.

Postavljanje blagdanske dekoracije planira se započeti krajem studenoga, dok će se uklanjanje iste provesti najkasnije do 15. siječnja.

Pražnjenje koševa za otpad provodit će se najmanje jednom tjedno, odnosno češće prema potrebi.

1. **ODRŽAVANJE JAVNIH ZELENIH POVRŠINA**

**Članak 4.**

Redovito održavanje postojećih javnih površina obuhvaća parkovne površine, drvorede u naseljima, okoliš spomenika i kulturno-povijesnih objekata, okoliš oglasnih ploča, vidikovaca, parkirališta, dječjih igrališta, bunara te ostalih javnih površina. Održavanje se provodi kroz košnju trave, obrezivanje i oblikovanje drvenastog i ukrasnog raslinja, sadnju i održavanje novog ukrasnog bilja i cvijeća, zalijevanje cvjetnjaka i nasada, odvoz otpada te održavanje i popravak pripadajućih komunalnih naprava.

Zelene površine održavat će se u svim naseljima na području Općine Rakovica, uključujući područja spomen-obilježja, dječja i sportska igrališta, odmorišta, potoke i izvore u naseljima Rakovica i Grabovac, bunare u naseljima Rakovica, Oštarski Stanovi, Drežnik Grad i Selište Drežničko, kao i ostale javne zelene površine u naseljima. Radovi će se provoditi kroz redovitu košnju trave i održavanje raslinja, sukladno potrebama i prema nalogu općinskog načelnika.

U uređenje i održavanje javnih površina uključit će se i mjesni odbori Selište Drežničko, Rakovica, Čatrnja i Drežnik Grad, koji će sudjelovati u provedbi radova i akcija košnje javnih površina u svojim naseljima.

1. **ODRŽAVANJE GRAĐEVINA, UREĐAJA I PREDMETA JAVNE NAMJENE**

**Članak 5.**

Održavanje građevina, uređaja i predmeta javne namjene obuhvaća autobusne nadstrešnice, vidikovce, oglasne ploče te ostalu pripadajuću opremu na javnim površinama. Održavanje se provodi kroz redovite i izvanredne popravke, zaštitu površina odgovarajućim zaštitnim i antikorozivnim premazima, kao i zamjenu dotrajalih, oštećenih ili neispravnih dijelova.

Radovi uključuju čišćenje građevina, uređaja i predmeta javne namjene te njihove neposredne okolice, uklanjanje otpada, osiguravanje funkcionalnosti, sigurnosti i urednog izgleda, kao i očuvanje njihove trajnosti i namjene.

Navedeni poslovi obavljat će se prema uočenim potrebama i temeljem naloga općinskog načelnika.

1. **JAVNA RASVJETA**

**Članak 6.**

Na području Općine Rakovica javna rasvjeta nije izgrađena u naseljima Kordunski Ljeskovac, Basara, Koranski Lug, Mašvina, Jamarje, Lipovac i Čuić Brdo. U preostalih 20 naselja javna rasvjeta je izgrađena te ju je tijekom godine potrebno redovito održavati.

Održavanje javne rasvjete obuhvaća podmirenje troškova utroška električne energije i mrežarine, kao i ugradnju dodatnih rasvjetnih tijela na postojeće stupove, prema uočenim potrebama i temeljem naloga općinskog načelnika.

1. **ODRŽAVANJE GROBLJA I MRTVAČNICA**

**Članak 7**

Redovno održavanje groblja i mrtvačnica vršit će se preko Uprave groblja iz sredstava grobne naknade i komunalne naknade u grobljima u kojima se plaća grobna naknada kroz redovnu košnju u ljetnim mjesecima najmanje jednom mjesečno te uređenje i održavanje postojećih staza, rušenje stabala i raslinja iz lokaliteta groblja i odvoz otpada. Za ostala groblja u kojima se povremeno vrši ukop prema potrebi vršit će se košnja i osigurati prilaz u groblje. Održavanje mrtvačnica obuhvaća popravke i zamjene prema potrebi opreme i dijelova objekata.

1. **ODRŽAVANJE GRAĐEVINA ODVODNJE OBORINSKIH VODA**

**Članak 8.**

Zbog brdovitog reljefa i razvedenog smještaja naselja na području Općine Rakovica, kontinuirano su prisutni problemi s odvodnjom oborinskih (atmosferskih) voda s prometnica i zelenih površina, osobito na strmim dionicama makadamskih i asfaltiranih cesta. Radi sprječavanja oštećenja kolnika i cestovnog zemljišta, oborinske vode se preventivno usmjeravaju u okolni teren putem postojećih odvodnih kanala ili upojnih bunara.

Tijekom godine provodit će se radovi formiranja manjih odvodnih kanala uz prometnice, kao i njihovo redovito održavanje u funkcionalnom i protočnom stanju kroz čišćenje, otkopavanje i sanaciju, sukladno uočenim potrebama.

Komunalni redar obavlja pregled i utvrđuje stanje odvodnih kanala nakon završetka zimske službe, nakon obilnijih oborina te prema potrebi tijekom godine, te predlaže provođenje sanacijskih radova po osiguranju potrebnih financijskih sredstava. Radovi održavanja, koji uključuju kopanje, oblikovanje i sanaciju odvodnih kanala, provode se u svim naseljima prema potrebi, a izvode se putem komunalnog društva Rakovica d.o.o.

Izgradnja novih upojnih bunara, odvodnih kanala, ugradnja kanalica, sabirnih kanalica s rešetkama i sličnih elemenata odvodnje planira se na dionicama prometnica koje se uređuju u okviru Programa pojačanog održavanja prometnica za razdoblje 2025. – 2028. godine.

Održavanje građevina za odvodnju oborinskih voda provodit će se obvezno kroz otkopavanje i čišćenje potrebnih kanala uz prometnice radi pravilnog usmjeravanja oborinskih voda s kolnika u okolni teren, kao i kroz redovito uklanjanje lišća, pijeska i ostalih nečistoća sa sabirnih rešetki, slivnika i odvodnih kanala, i to na sljedećim lokacijama:

* prometnica u naselju Rakovica prema crkvi, kč. br. 1236, k.o. Rakovica I, u dužini od 400 m
* prometnica u naselju Rakovica na spoju „Žutog puta“ i prometnice za Gašparović Brdo – dva slivnika i rešetka
* prometnica prema Vrdoljcima, kč. br. 1245, k.o. Rakovica I, u dužini od 250 m
* prometnica u naselju Korana, u dužini od 600 m
* prometnice u naselju Grabovac na spoju s državnom cestom D42 (raskrižje za novo naselje) – dvije sabirne rešetke
* prometnica Jelov Klanac – Lovački dom – jedan šaht, kanalice i rešetka
* prometnica u naselju Jelov Klanac, kč. br. 2251, k.o. Drežnik I – kanalica

1. **ODRŽAVANJE ČISTOĆE JAVNIH POVRŠINA**

**Članak 9.**

Odvoz otpada s javnih zelenih površina, parkova, prostora oko spomenika, uz šetnice i nogostupe, autobusna stajališta i vidikovce provodit će se redovito, najmanje jednom mjesečno tijekom ljetnih mjeseci, a u ostatku godine prema potrebi.

Uz navedeno, tijekom zimskih mjeseci, sukladno nalogu komunalnog redara i Izvedbenom programu zimske službe, provodit će se čišćenje snijega s autobusnih stajališta i nogostupa u naseljima Rakovica, Oštarski Stanovi, Grabovac, Čatrnja, Selište Drežničko, Irinovac i Drežnik Grad, radi osiguravanja sigurne i nesmetane prohodnosti.

1. **ODRŽAVANJE POLJSKIH PUTEVA**

**Članak 10.**

Održavanje poljskih puteva provodit će se redovitim i izvanrednim radovima, koji uključuju košnju i uređenje zelenih površina uz prometnice, pokos i održavanje usjeka, niveliranje kolnika te nasipanje kamenim agregatom na oštećenim dionicama.

Planira se i sanacija dijelova cesta zahvaćenih oštećenjima, uklanjanje odrona zemlje i kamenja, odvoz otpada te čišćenje snijega s poljskih puteva tijekom zimskih uvjeta, kako bi se osigurala prohodnost i sigurnost prometa.

Svi navedeni radovi provode se prema uočenim potrebama i temeljem naloga općinskog načelnika.

**Članak 11.**

Ovaj Program stupa na snagu osmi dan od dana objave u ''Službenom glasniku Općine Rakovica'', a primjenjuje se od 01. siječnja 2026. godine.

PREDSJEDNIK OPĆINSKOG VIJEĆA

Zoran Luketić, bacc.oec.